Siiski usun, et mõistlik lähenemine on ka selline, kus  enne reklaami saatmist hinnatakse isiku positsiooni ettevõttes ja reklaamitavate kaupade või teenuste olemust. Kui uue popi retseptiraamatu reklaam saadetakse aadressile eesnimi.perenimi@advokaadibyroo.ee, on ilmselt raske põhjendada seisukohta, et kauba reklaam oli suunatud advokaadibüroole kui juriidilisele isikule. Olukord võib olla erinev, kui kinnisvaratemaatikaga tegeleva advokaadi postkasti saabub info kinnisvarabüroo koostatud uusima turuülevaate kohta. Usun, et kui saatja suudab piisavalt põhjendada oma otsust reklaami adressaadi valiku suhtes ning on saaja soovi korral koheselt valmis edasiste pakkumiste edastamise lõpetama, ei tohiks praktikas probleeme tekkida.